ועדת החינוך והתרבות, כנסת 15, פרוטוקול מספר 171, 2000-09-10 12:35

זבולון אורלב: אני מתכבד לפתוח את ישיבת ועדת החינוך והתרבות בעניין שיתוף שחקנים זרים בכדורסל.

זבולון אורלב: זימנו את הישיבה בעקבות הוויכוח שהתנהל בנושא הזה.

זבולון אורלב: המתנו לראות שמא הדיון הזה יבוא להסדר מוסכם בין השחקנים לבין איגוד הכדורסל והקבוצות אבל משראינו שמתבוששת להגיע הבנה והסדר חשבנו שמן הראוי לקיים את הדיון הזה כדי לנסות ולעזור לגבש איזה הבנה.

זבולון אורלב: הואיל ונמצא איתנו מר דורון ג'מצ'י חשבנו שמן הראוי, הואיל והוא הודיע עכשיו על פרישתו, ונדמה לי שהרבה זמן לא היית בוועדת החינוך והתרבות, רציתי לומר כמה מלים.

זבולון אורלב: לא כל יום ספורטאי ברמה הלאומית הגבוהה פורש.

זבולון אורלב: אני חושב שמן הראוי שוועדת החינוך והתרבות תוקיר ותכבד את הספורטאי דורון ג'מצ'י, ששיחק גם בקבוצת מכבי תל-אביב והיה גם קפטן הנבחרת הלאומית שלנו, על הישגיו בספורט ועל הישגיו בכדורסל, על היותו דוגמא ראויה לספורטאי אהוד וחרוץ.

זבולון אורלב: כמו כל חובבי הספורט תמיד נזכור את המוניטין שלך כקלע בטווחים הארוכים ותמיד תעמוד לנגד עיני הקליעה המפורסמת שלך מקצה אחד של המגרש לקצה השני.

זבולון אורלב: בוודאי נזכור גם את היותך הקלע המוביל בליגה הישראלית.

זבולון אורלב: שוב נאמר לך תודה על שנים ארוכות כספורטאי ונאחל לך הצלחה בהמשך.

דורון ג'מצ'י: תודה רבה.

זבולון אורלב: מן הראוי שהביקור שלך בוועדה יזכה אותך בכמה מילים שיכבדו אותך.

דורון ג'מצ'י: קודם כל, באמת תודה רבה על ההתייחסות.

דורון ג'מצ'י: הפתעת אותי.

דורון ג'מצ'י: לא הייתי באמת מוכן לומר כמה מלים.

דורון ג'מצ'י: אבל מכיוון שביקשת אז אני אומר.

דורון ג'מצ'י: אני לא יודע אם זה טוב או לא טוב שאנחנו נמצאים כאן אבל עובדה שאנחנו פה.

דורון ג'מצ'י: אנחנו פה מפני שלא נמצאה דרך להגיע להבנה בוויכוח שבין איגוד הכדורסל לבין ארגון השחקנים.

דורון ג'מצ'י: עלי באופן אישי אני כמובן לא אדבר.

דורון ג'מצ'י: הכל דובר ונאמר.

דורון ג'מצ'י: עצם העובדה שאתה מעלה את זה כאן, אני רק יכול שוב לומר באמת תודה רבה.

דורון ג'מצ'י: בכל מה שקשור לגמול לשחקנים, ולא רק, לפעמים הרשיתי לעצמי לנסות להבין גם את הצרכים של איגוד הכדורסל ושל הכדורסל הישראלי אבל צר לי שעדיין לא נמצאה הדרך כדי להגיע לפחות בשלב הראשון לצורת ויכוח נאותה, אמינה ומכובדת ודבר שני, להגיע לתוצאות.

דורון ג'מצ'י: אני יכול רק להצהיר כאן על הכוונה שלי למצוא פתרון, בצורה כזאת שהכדורסל הישראלי לא רק שלא יפגע אלא אולי אפילו יוכל להתפתח לכיוונים טובים יותר, אבל באותה מידה גם שהכדורסלן הישראלי לא ימצא פתאום את עצמו בכלל מחוץ לתמונה.

דורון ג'מצ'י: אני יודע שיש לעבור דרך קשה מאוד כדי להגיע לשתי המטרות הללו אבל מכיוון שעל אחת כמה וכמה אני כבר לא שחקן אז אני כאן לעזרה ומשמש כנשיא ארגון השחקנים.

דורון ג'מצ'י: לאורך הדרך ניסיתי לעזור והייתי גם שותף למשא ומתן.

דורון ג'מצ'י: עד היום דרכי לא צלחה.

דורון ג'מצ'י: באמת תודה רבה על ההזדמנות לומר כמה מילים.

דורון ג'מצ'י: תודה רבה.

זבולון אורלב: תודה רבה לך.

זבולון אורלב: אני מציע שנפתח בדברים של ארגון שחקני הכדורסל.

זבולון אורלב: רשות הדיבור למר ניר אלון.

ניר אלון: תודה רבה.

ניר אלון: המטרה שלשמה באנו לוועדת החינוך והתרבות היא צמצום מספר הזרים המשחקים בליגה.

ניר אלון: נכון להיום, על-פי החלטת איגוד הכדורסל מה-5.6, בכל קבוצה בליגה הראשונה יהיו 80% זרים.

ניר אלון: כלומר מתוך קבוצת כדורסל, שבה משחקים חמישה שחקנים, ארבעה שחקנים יהיו זרים.

ניר אלון: זה החלטת האיגוד שהתנגדנו לה והשמענו את דעתנו בעל-פה ובכתב.

זבולון אורלב: מה היה עד להחלטת איגוד הכדורסל?

ניסן רז: היו 3 שחקנים זרים.

ניסן רז: כשאני אומר "זרים" הכוונה ל-2 שחקנים זרים, בעלי נתינות אמריקאית, ושחקן בוסמן, שהוא בעל נתינות אירופאית.

ניסן רז: לצורך העניין אנחנו לא מבדילים בין שחקן זר שבא מאירופה לבין שחקן זר שבא מאמריקה.

ניסן רז: מבחינתנו זר זה זר והוא מגיע לארץ עם הטבות מס מפליגות.

ניסן רז: בראש ובראשונה כל המאמנים בכל קבוצה וקבוצה מתייחסים לשחקן זר ככוכב ונותנים לו את הבמה, כלומר נותנים לו דקות משחק.

ניסן רז: בממוצע שחקן זר משחק בין 35-37 דקות למשחק שנמשך 40 דקות, מה שמותיר מספר מועט מאוד של דקות משחק לשחקנים הישראלים.

ניסן רז: אנחנו כארגון השחקנים מתנגדים לכך שתהיה פגיעה כל-כך אנושה בשחקן הישראלי.

ניסן רז: זה מעורר בעיות כמו הזדהות של הקהל המקומי, שרוצה לראות ישראלים משחקים, ובעיות אחרות שקשורות לריבוי הזרים בליגה.

ניסן רז: אנחנו רוצים להביא את הכל לפיתרון כך שהשחקן הישראלי לא ייפגע.

ניסן רז: מתוך 100 שחקנים רשומים נכון להיום בליגה הלאומית הראשונה, כתוצאה מהחלטת האיגוד תוך שנה - ויש לי עובדות שאני אוכל להציג אותן - בין 50-60 שחקנים יאבדו את מקום העבודה שלהם בליגה הראשונה.

ניסן רז: זה אומר שבליגה הלאומית השניה תהיה צניחה כלפי מטה.

ניסן רז: יש כבר שחקנים שהתחילו לפרוש מכדורסל והתופעה הזאת רק תלך ותגבר.

ניסן רז: נגעתי בנקודה של הבדלי המיסוי: בין שחקן ישראלי לשחקן זר יש הבדלי מיסוי משמעותיים.

ניסן רז: לפני 8 שנים היה תיקון לחוק שאומר ששחקן זר יכול לשלם רק 25% מס, אחרי שינכו לו 17,000 דולר הוצאות אש"ל.

ניסן רז: בגדול יוצא שהמס שמשולם מהשקל הראשון שמקבל השחקן הזר הוא רק 25% אחרי שניכינו את ה-70,000 שקל הללו.

זאב בוים: זה הרפורמה במס של שר האוצר שוחט, לא?

זאב בוים: הורדת המס.

זבולון אורלב: לא, זה תיקון של הממשלה שלך.

שמעון מזרחי: אחרי 7 שנים חתם על התקנות השר שוחט.

שמעון מזרחי: אנחנו נסביר גם למה.

שמעון מזרחי: אני מקווה שגם לאחרים תהיה זכות דיבור.

זבולון אורלב: בהחלט, ככל שיחפצו.

ניר אלון: הנושא של הרפורמה הוא נקודה חשובה לציון.

ניר אלון: ברגע שהרפורמה ביטלה למעשה את הביטול היתה קבוצת לחץ מאוד רצינית שהופנתה כלפי שר האוצר ואכן הביטול בוטל.

ניר אלון: כלומר כרגע הקלות המס נשארות לגבי ספורטאים זרים.

ניר אלון: זה אומר שספורטאי ישראלי מקבל באחוזים בערך - - -

זבולון אורלב: האם ספורטאי ישראלי משלם מס כמו כל אזרח ישראלי?

ניר אלון: נכון, כמו כל שכיר במשק.

שמעון מזרחי: אבל הוא לא משתכר כמו כל אזרח.

ניר אלון: לגבי השכר: מהנתונים של איגוד הכדורסל עולה ששחקן ישראלי בליגה הראשונה, להוציא חיילים ושחקני נוער, משתכר כ-160,000 שקל ברוטו, שזה בערך 20,000 דולר נטו.

ניר אלון: כשאמרו בעבר ששחקנים קיבלו הון תועפות, צריך לזכור גם ששחקן דואג גם לעתיד הפנסיוני שלו.

ניר אלון: יש רק מעטים שמגיעים לגיל של מר דורון ג'מצ'י וממשיכים לשחק כדורסל.

ניר אלון: בדרך כלל שחקן כדורסל בגיל 34-35 צריך לפרוש ולכן הוא צריך גם שתהיה לו רזרבה כלכלית.

ניר אלון: עד עכשיו לא הגיעו לתנאים סוציאליים.

ניר אלון: בגלל זה גם צירפנו את ההסתדרות למאבק הזה.

ניר אלון: חשוב לנו גם שמעמד השחקן יהיה כזה שבגיל 35 כשהוא יעזוב את הכדורסל הוא לא ימצא את עצמו כשאין לו לאן לפנות אלא שיהיו לו גם תנאים סוציאליים, כמו לכל עובד שכיר אחר במשק.

זבולון אורלב: מה ההצעה שלכם?

זבולון אורלב: להשאיר את זה במתכונת הקודמת?

ניר אלון: ההצעה שלנו, ועל בסיס ההצעה הזאת הגענו לדיונים עם איגוד הכדורסל: שחקנים כבר אמרו שהם מוכנים בשנה הנוכחית, מכל מיני סיבות, לוותר, כי השנה יש 16 קבוצות בליגה הבכירה.

ניר אלון: בשנה הבאה הליגה תהפוך לליגה של 10 קבוצות, כלומר יהיו פחות 35% מקומות עבודה לישראלים.

ניר אלון: לפיכך אנחנו אומרים, בסדר, השנה הסכמנו ל-4 שחקנים זרים אולם בשנה הבאה שזה יעבור ל-3 שחקנים זרים.

ניר אלון: גם על הנקודה הזאת אין לנו מחלוקת עם איגוד הכדורסל.

ניר אלון: כלומר בשני הסעיפים שהזכרתי אין לנו שום מחלוקת עם איגוד הכדורסל.

ניר אלון: נוסחה אפילו טיוטת הבנות.

זבולון אורלב: אז מה הבעיה?

ניר אלון: הבעיה היא שסעיף 3 בטיוטת ההבנות אומר שוועדה תבחן ותכריע אם היתה פגיעה בשחקן הישראלי ובכדורסל.

ניר אלון: אנחנו אומרים כך: אם אכן התקבלה החלטה, שהשנה יהיו 4 שחקנים זרים בקבוצה ובשנה הבאה 3 זרים, אז למה צריכה ועדה לקום ולבדוק?

זבולון אורלב: איזה ועדה?

ניר אלון: ועדה שתורכב באופן שווה על-ידי נציגי איגוד הכדורסל ונציגי ארגון השחקנים והיא תבחן ותכריע, על סמך פרמטרים שעדיין לא גובשו.

זבולון אורלב: האם זה כרגע הסעיף היחידי שנמצא במחלוקת?

זאב בוים: אולי הפגישה הזאת מיותרת.

זאב בוים: שקודם כל ידברו ביניהם ואז נראה.

זאב בוים: אני מבקש הצעה לסדר, אדוני היושב-ראש.

זאב בוים: אם הבנתי נכון את מה שמר ניר אלון אמר, שיש איזה דיבור על הנושא הזה ולגבי חלק יש הבנות והסכמות ונשארה סוגיה שעכשיו היא בהתדיינות אז מדוע אנחנו צריכים להקדים את העניין פה בדיון בוועדה?

זאב בוים: אולי תדברו ביניכם קודם, תגיעו להבנות.

זאב בוים: אולי זה יהיה מיותר.

זאב בוים: למה אנחנו צריכים להתערב קודם?

ניר אלון: זה לא מדוייק.

זבולון אורלב: תיכף נשמע.

זבולון אורלב: נעבור לנציגי איגוד הכדורסל.

שמעון מזרחי: אנחנו נמצאים כאן בין כתלי הכנסת.

שמעון מזרחי: הכנסת היא זאת שחוקקה את חוק הספורט.

שמעון מזרחי: חוק הספורט קובע שכל התאחדות וכל איגוד - אם זה ההתאחדות לכדורגל ואם זה איגוד הכדורסל - קובע את החוקים ואת התקנות של צורת המשחק וכל מה שקשור אליו.

שמעון מזרחי: קיים בשביל זה חוק הספורט וזה מעוגן בו.

שמעון מזרחי: ארגון השחקנים לפני 4 שנים התקבל כארגון כחבר במוסדות איגוד הכדורסל לכל דבר.

שמעון מזרחי: אם היתה לו איזה טענה או טרוניה הוא היה צריך קודם כל לפנות לאיגוד הכדורסל, שיש לו גם מוסד לבוררות וגם בית-דין.

שמעון מזרחי: הוא לא עשה את כל הדברים האלה.

שמעון מזרחי: איגוד הכדורסל היה מוכן לקיים איתו שיחות.

שמעון מזרחי: הוקדשו לזה שעות על גבי שעות.

שמעון מזרחי: כמו שנאמר כאן, הוכן מסמך הבנות ביום שישי בשעה 14:30 בצהרים, שהיה מקובל על כולם ופתאום ביום ראשון הכניסו 3 סעיפים שלא היו אף פעם על סדר היום.

שמעון מזרחי: מה שלא נאמר כאן, וזה מאוד מעציב, שישראל נמנית כאחת מ-50 המדינות שקשורות לפיב"א, איגוד הכדורסל הבינלאומי.

שמעון מזרחי: שנים רבות מאוד ישראל נאבקה כדי שאיגוד הכדורסל הישראלי יכנס כחבר מן המניין לאירופה ולא תהיה שייכת למשחקי הים התיכון או לבנגקוק, ובעקבות הכדורסל אחר-כך התקבל גם הכדורגל.

שמעון מזרחי: לפני שנתיים וחצי התקבלה החלטה בקונגרס הפיב"א לפתוח מעין free circulation לכל שחקני אירופה.

שמעון מזרחי: ישראל לא היתה חברה בשוק האירופאי המשותף ואילו ההחלטה שהתקבלה אמרה שיהיה free circulation חופשי רק בין כל ארצות השוק האירופאי המשותף.

שמעון מזרחי: כל אותן ארצות שאינן חברות בשוק האירופאי המשותף יכלו להחליף במעבר חופשי שחקנים בין אותן מדינות.

שמעון מזרחי: אז איגוד הכדורסל הישראלי שינה את התקנון ואיפשר, במינון הנמוך ביותר האפשרי, לקבוצה ישראלית להחזיק "שחקן בוסמן" אחד, נוסף לשני הזרים שתמיד היו מותרים.

שמעון מזרחי: אנחנו לא הרחבנו אלא צמצמנו.

שמעון מזרחי: בחודש מרץ האחרון התקבלה החלטה בקונגרס הפיב"א על free circulation כללי.

שמעון מזרחי: ישראל ומדינות מזרח אירופה שלא חברות בשוק האירופאי המשותף הושוו לכלל 50 המדינות של הפיב"א ונקבע מעבר חופשי בין כל הארצות, בין כל האומות ללא כל הגבלה.

שמעון מזרחי: שוב איגוד הכדורסל הישראלי צמצם את ההחלטה והתיר שיתופם של 2 שחקני בוסמן בלבד.

שמעון מזרחי: זה המצב.

שמעון מזרחי: אנחנו לא הרחבנו.

שמעון מזרחי: אנחנו צמצמנו והגבלנו ועשינו את הכל במינון הנמוך.

שמעון מזרחי: יושבים בחדר הזה חברי כנסת נכבדים, כמו יושב-ראש הוועדה וחבר הכנסת בוים, שמכירים את הכדורסל.

שמעון מזרחי: מוויכוח שנפתח כביכול כמאבק על דקות משחק, שעל זה היה נושא המחלוקת, פתאום זה הפך להיות מאבק שמכתירים אותו בתואר של מאבק על זכויות סוציאליות, שכר וכל הדברים האלה.

שמעון מזרחי: אף אחד רק לא מספר כמה השחקנים הישראלים משתכרים.

שמעון מזרחי: אין אזרח ממוצע במשק, ויהיה עצמאי או שכיר, שמגיע לסכומים שהם משתכרים.

שמעון מזרחי: כאן באה טענה כלשהי מאוד מוזרה על גובה המיסוי של ספורטאים זרים.

שמעון מזרחי: אנחנו לא משופעים ביכולות פיתוי להביא ספורטאים לישראל.

שמעון מזרחי: אנחנו לא יכולים להבטיח להם שקט בטחוני.

שמעון מזרחי: אנחנו יכולים בסך הכל להבטיח להם יחס נאה והולם.

שמעון מזרחי: אנחנו אפילו לא יכולים לשלם את מה שמשלמים בארצות אירופה האחרות - יוון, טורקיה, ספרד, איטליה, צרפת.

שמעון מזרחי: בסופו של דבר לכל קבוצה יש מסגרת תקציבית מוגדרת.

שמעון מזרחי: מה-25% מס שנחסך כביכול במרכאות מי שזוכה בסופו של דבר זה השכר של הספורטאי הישראלי.

שמעון מזרחי: אז למה להעלים?

שמעון מזרחי: קודם כל צריך להבין על מה מדברים.

שמעון מזרחי: אני חוזר ואומר, ואני חושב שזה רוח הדברים, אתם חייבים להבין שעם כל הכבוד לוועדת החינוך והתרבות של הכנסת הדברים לא יפתרו פה.

שמעון מזרחי: הדברים צריכים להיות מלובנים בין שחקני הכדורסל לבין איגוד הכדורסל וראשי הקבוצות ולא אצל אף אחד אחר.

שמעון מזרחי: כל גורם זר שיתערב בנושא הזה רק יוביל להעמקת המשבר.

שמעון מזרחי: אנחנו לא נהיה מוכנים להתערבות של שום גורם שאינו קשור באנשים שמעסיקים את השחקנים, משלמים את שכרם וגורמים לכך שיש כדורסל בישראל.

שמעון מזרחי: לא נסכים שיבואו אנשים זרים ויגידו לנו דברים או ינסו לכפות הר כגיגית, כי זה לא יילך.

שמעון מזרחי: אנחנו הגענו להבנות מסויימות.

שמעון מזרחי: עם השחקניות נחתם הסכם עקרונות מקובל ואין שום בעיות בנושא הזה.

שמעון מזרחי: על אותו בסיס נחתמה באותו יום שישי טיוטת הסכם מזכר ההבנות בין איגוד הכדורסל לבין ארגון שחקני הכדורסל.

זבולון אורלב: מה קרה מיום שישי ועד היום?

שמעון מזרחי: מיום שישי עד היום הלך מישהו - - - מר ניר אלון, אני לא הפרעתי לך בכלל.

ניר אלון: בכמה מלים כן הפרעת.

ניר אלון: אני רוצה לתקן.

זבולון אורלב: סליחה אדוני, אתה תדבר פה רק על-פי רשות, עם כל הכבוד לך.

שמעון מזרחי: היה מזכר ההבנות וסוכם מה שסוכם.

שמעון מזרחי: אגיד לכם בעל-פה מה שאני זוכר: כמו שנאמר, הסעיף האשון אמר שבעונה הקרובה יהיו שני שחקנים זרים ושני שחקני בוסמן.

שמעון מזרחי: זה מקובל על שני הצדדים.

שמעון מזרחי: נאמר שבשנה לאחר מכן, לקראת סוף העונה הזאת, בחודש ינואר תוקם ועדה המורכבת מנציגות שווה של ארגון השחקנים ואיגוד הכדורסל, שתקבע אם העובדה ששותפו שני זרים ושני בוסמנים גרמה לאיזה עיוות או שינוי במעמדו של השחקן, או בכדורסל הישראלי.

שמעון מזרחי: לאור זה יוחלט מה יקרה בשנה הבאה, אם חוזרים ל-3 שחקנים זרים או ממשיכים עם 4 שחקנים זרים.

שמעון מזרחי: לאחר מכן פתאום התקבל מסמך שבו דורש ארגון השחקנים נציג בנשיאות איגוד הכדורסל.

שמעון מזרחי: הוא דורש גם שההסכמה הזאת, לגבי 3 שחקנים זרים, תהיה קבועה למשך שנתיים מעונת 2001-2002 ואילך, דברים שמעולם לא דובר עליהם ולא הופיעו במזכר ההבנות.

שמעון מזרחי: בינתיים קפצה על העגלה גם ההסתדרות, שכבר כנראה פתרה את כל בעיות המשק במדינת ישראל, ונכנס פתאום איזה סיפור של תנאים סוציאליים ודברים שאף פעם לא דובר עליהם ואף אחד גם לא מתכוון לדבר עליהם.

שמעון מזרחי: תודה רבה.

זבולון אורלב: האם מישהו רוצה עוד להוסיף?

דני קסטן: בוודאי שאנחנו רוצים להוסיף אבל אני מבקש בינתיים עוד לשמוע אחרים.

דורון ג'מצ'י: אני לא אתווכח, ובטח לא עם מר שמעון מזרחי, אבל ברצוני רק להעמיד דברים על דיוקם.

דורון ג'מצ'י: נכון שנפגשנו באותו יום שישי והגענו פחות או יותר לאיזה מסמך של הבנות, אבל - ואני מוכן לקבל כאן תיקונים, נא לא לקפוץ מהכסאות - הניסוח לא היה מושלם.

דורון ג'מצ'י: הרי בכל מסמך אם אתה מזיז מלה לכאן או לשם יכול להיות שזה ישנה הרים וגבעות.

דורון ג'מצ'י: מכיוון שגם מר שמעון מזרחי היה עסוק לא הצלחנו להגיע לניסוח שיכול היה להניח את דעתנו.

דני קסטן: מכיוון שמר שמעון מזרחי היה עסוק?

דורון ג'מצ'י: מר שמעון מזרחי עזב.

שמעון מזרחי: אני עזבתי בשעה 14:30.

שמעון מזרחי: ישבתי מ-10:00 עד 14:30, לחצנו ידיים וחשבתי שהכל הושלם.

דורון ג'מצ'י: כן, בגלל זה שמר שמעון מזרחי עזב.

דורון ג'מצ'י: מר דני קסטן, כשמר שמעון מזרחי לא נמצא עוד לא ראיתי עסק סגור.

דורון ג'מצ'י: אל תתנפח פה.

דורון ג'מצ'י: אבל אני אמשיך.

דורון ג'מצ'י: מר שמעון מזרחי עזב ולא הצלחנו להגיע לנסוח שיניח את דעתנו.

דורון ג'מצ'י: מותר וצריך להגיד את זה.

דורון ג'מצ'י: אין לנו כוונה להתנצח או ללכת למלחמות.

זבולון אורלב: מה במהות עדיין לא מוסכם?

דורון ג'מצ'י: אני תיכף אומר לך ואז תבין בדיוק את המהות, איפה הבעיה, ואפשר גם למצוא פתרון.

דורון ג'מצ'י: אני רוצה שתבין דבר אחד, לפחות מנקודת המבט שלי הבעיה היא לא רק 4 שחקנים זרים.

דורון ג'מצ'י: שאף אחד לא ינסה לטשטש את הבעיות והמכאובים של הכדורסל הישראלי.

דורון ג'מצ'י: אני גם לא בא לפתור את כולם.

דורון ג'מצ'י: מה שקשור לשחקנים ולבעיות שלהם, שם אני מנסה ורוצה לעשות סדר.

דורון ג'מצ'י: רק דבר אחד מפריע במיוחד למר דני קסטן, שאנחנו מנסים להתערב.

דורון ג'מצ'י: אבל אני שואל, מה הכעס עלי על שאני מנסה להתערב אם כל שנה מתפרקות באיגוד לפחות שתי קבוצות?

דורון ג'מצ'י: זה בטח לא עניינו של מר מזרחי או של מר הלפרין ומר קליין, שבמקרה או לא במקרה הם יושבי-ראש הקבוצות היותר מסודרות בליגה.

דורון ג'מצ'י: אבל הם גם יושבים בנשיאות.

דורון ג'מצ'י: יש שם בעיות קשות מאוד של הבקרה התקציבית; לא משולמים סכומי כסף גדולים לשחקן הישראלי; מוסד הבוררות לא מתנהל כפי שאני חושב שהוא צריך להתנהל.

דני קסטן: האם זה נושא הדיון?

דני קסטן: אנחנו הוזמנו לדיון בנושא מסויים.

זבולון אורלב: יש פה חופש דיבור.

דורון ג'מצ'י: אז אתה תדבר אחרי.

דורון ג'מצ'י: מכיוון שאני לא רוצה שייצא מצב שכל שנה יהיה ויכוח וקרב ועתונות ותקשורת, דבר שאני מודה שפוגע גם בכדורסל הישראלי, לכן הצהרתי בתחילתו של המשא ומתן שעל הפרק עומד לא רק עניין 4 שחקנים זרים או 3 אלא יש לפחות שלושה עניינים מהותיים שקשורים בכדורסל הישראלי.

דורון ג'מצ'י: בסעיפים האלה נמצא גם הניסוח המתאים למה שאני אומר עכשיו.

דורון ג'מצ'י: לגבי הבעיה העיקרית, מדובר על סעיף 3 בטיוטת ההבנות.

דורון ג'מצ'י: בעניין ההחלטה על 4 שחקנים זרים או 3 שחקנים זרים, מכיוון שההחלטה כבר נתקבלה והליגה כבר מאורגנת הוחלט שהשחקנים מסכימים לכך שיהיו השנה 4 זרים בקבוצה, מה גם שיש 16 קבוצות בליגה, יש נפח, יש איפה לתת לשחקנים לבוא לידי ביטוי.

דורון ג'מצ'י: כבר הוחתמו שחקנים ואין אנו רוצים לפגוע בקבוצות לכן הבנו שזה המצב.

דורון ג'מצ'י: לעומת זה שאלנו בקול רם איך אפשר להסביר בשנה הבאה מצב שהליגה קטנה ל-10 קבוצות אבל עדיין ישארו 4 שחקנים זרים.

דורון ג'מצ'י: אנחנו תוהים האם יש מקום לשחקן הישראלי לבוא לידי ביטוי בשני פרמטרים: 1) בדקות משחק 2) בהשתכרות.

דורון ג'מצ'י: נמצאים פה נציגי הקבוצות המובילות בשכר, המובילות גם מבחינת הרמה, אבל יש גם קבוצות שלא.

דורון ג'מצ'י: אמרנו את זה בקול רם והתחיל ויכוח.

דורון ג'מצ'י: לא איכפת לי גם שאתה תאמר את דעתך.

דורון ג'מצ'י: אבל מכיוון שאיגוד הכדורסל בא ואמר את דעתו, אני לא יודע מה הולך לקרות במהלך השנה.

דורון ג'מצ'י: אולי השחקן הישראלי לא יפגע?

דורון ג'מצ'י: אולי לא תיפגענה דקות המשחק שלו?

זבולון אורלב: אז הציעו שתהיה ועדה פריטטית.

דורון ג'מצ'י: לכן הוצע שתהיה ועדה משותפת לשני הצדדים, שתבחן.

דורון ג'מצ'י: רק הניסוח לא הניח את דעתם של השחקנים מכיוון שהם לא מאמינים שהוועדה הזאת תבחן באופן אמיתי אם השחקנים נפגעו בדקות משחק או לא.

דורון ג'מצ'י: לכן היה נכון להוסיף לעניין הניסוח, או לקבוע על סמך הסכמה של האיגוד, פרמטרים שיקבעו את מה בכלל נבחן.

שמעון מזרחי: אתם הצעתם לא לקבוע עכשיו את הפרמטרים.

שמעון מזרחי: אתם הצעתם שהוועדה תקבע את הפרמטרים.

זבולון אורלב: יש רק שני פרמטרים: מעמדו של הכדורסל ומעמדו של הכדורסלן.

דורון ג'מצ'י: כן, אבל במה?

דורון ג'מצ'י: בדקות משחק?

דורון ג'מצ'י: בשכר?

דורון ג'מצ'י: במספר הצופים?

דורון ג'מצ'י: בספונסרים?

זבולון אורלב: גם וגם, בכל מה שאמרת.

דורון ג'מצ'י: אין לי בעיה עם זה.

דורון ג'מצ'י: אבל מנקודת הזמן הזאת של יום שישי, במקום שהיינו ביום ראשון ממשיכים להתנהל על אותם דברים שלא סוכמו ולא נוסחו נכון, התחילה כאן מערכת של איבוד עשתונות.

דורון ג'מצ'י: אני ניסיתי לקדם את העניין בפגישה עם מר דני קסטן, פגישה שהפכה להיות פומבית על אף שניסיתי לעשות אותה סודית.

דורון ג'מצ'י: מר דני קסטן חשף אותה החוצה ואז כהרגלי כאשר מישהו לא עומד בכללי המשחק שלי יצאתי מהמשחק.

דורון ג'מצ'י: אני נטשתי את הניסיון שלי לעזור לעניינים להיפתר בגלל שבמהלך המשא ומתן הבחנתי שכאן הדברים נעשים לא באמינות גבוהה.

דורון ג'מצ'י: לכן אנחנו מגיעים לכאן, דבר שגם אני מסכים שהוא שגיאה.

דורון ג'מצ'י: העניינים צריכים להיפתר בין ארגון השחקנים לבין איגוד הכדורסל.

דורון ג'מצ'י: אני חוזר ואומר, רק אם תהיה דרך אמינה ניתן יהיה למצוא פתרון בלי התערבות של גורמים נוספים.

דורון ג'מצ'י: אני כבר אומר שאם הפתרון יניח את דעתם של השחקנים, ואפשר למצוא פתרון שכזה, לא יהיו שום צורך לערב גורמים נוספים או להילחם בתקשורת או לעשות שום דבר אחר.

זהר הלפרין: אני יושב-ראש מכבי עירוני רעננה.

זהר הלפרין: קודם כל אני רוצה לברך את מר דורון ג'מצ'י, שברכת אותו מהשולחן הזה.

זהר הלפרין: אני חושב שכל מלה על דורון ג'מצ'י מיותרת.

זהר הלפרין: אני רק יכול להגיד שמר דורון ג'מצ'י מבין שבזכות השחקנים הזרים והחזקים שמכבי תל-אביב הביאה בזמנו הכדורסל עלה, ובעקבות זה גם השחקנים הישראלים התפתחו ועלו.

זהר הלפרין: בזכות זה, וגם בזכות היכולת האישית שלו, הוא הגיע לשחק הרבה פעמים במשחקי הליגה האירופאית.

זהר הלפרין: גם לשחקנים הזרים יש הרבה זכויות בהתקדמות של השחקנים הישראלים.

זבולון אורלב: על זה אף אחד לא חולק.

זהר הלפרין: למעשה אני מדבר כרגע בתור מעסיק ולא בתור איגוד הכדורסל.

זהר הלפרין: איגוד הכדורסל הוא חלק אחד של המאבק, ואנחנו החלק השני.

זהר הלפרין: אני תמה, בחיים שלי לא ניהלתי משאים ומתנים, גם בעסקים הפרטיים שלי (פה אני עובד בהתנדבות), ואני עושה הרבה משאים ומתנים, עוד לא קרא לי דבר כזה שאני אסכם משא ומתן עם אנשים ואחרי שאני אסכם עם עורכי-הדין שלהם ועם הסוכנים שלהם ועם כולם פתאום אני אקבל מכתבים מההסתדרות שמדברים איתי על תנאים סוציאליים.

זהר הלפרין: איזה שחקן שירצה לבוא אלי לשולחן ולבקש ממני תנאים סוציאליים, אני אשב איתו.

זהר הלפרין: אם ירצה תנאים סוציאליים אני אתמחר את זה ואגיד לו: במקום 60,000 דולר תקבל 50,000 דולר ועם זה תקבל קרן השתלמות וביטוח מנהלים והשתלמות בחוץ-לארץ ומה שתרצה.

זהר הלפרין: אין שום בעיה.

זהר הלפרין: אבל אף אחד מהשחקנים שפנה אלי וניהל איתי משא ומתן בצורה ישירה על השולחן, עם עורכי-דין ועם סוכנים, לא העלה את זה.

זהר הלפרין: לא צריכים את סוכני ההסתדרות שפתאום קפצו על העגלה הזאת.

זהר הלפרין: אני מנהל משא ומתן לגיטימי ופתאום במקום להתעסק בכדורסל נטו יש לי כבר תיק עב כרס של פניות מההסתדרות: תבוא לבית-המשפט הזה ותבוא לבית-המשפט הזה.

זהר הלפרין: אני לא יודע מי האנשים האלה.

זהר הלפרין: בחיים שלהם הם לא היו אצלי באגודה, לא יודעים איך זה מתנהל, לא יודעים בכלל מה זה כדורסל.

זהר הלפרין: אני עובד מבוקר עד לילה בשביל להביא כסף לכדורסל ועכשיו אני צריך להתדיין איתם בבתי-משפט?

זהר הלפרין: על מה?

זהר הלפרין: שיבואו אלי אם הם רוצים עם השחקנים שלהם ונפתור את הבעיות לגבי התנאים הסוציאליים.

זבולון אורלב: אני ברשות

זבולון אורלב: כם רוצה להפריד פה כרגע בדיון את הנושא של ההסתדרות.

זבולון אורלב: לא ידעתי שאני מזמן דיון על מעורבותה של ההסתדרות בכל הסיפור הזה.

זבולון אורלב: אני מודה שהקשר שלי עם הנושא הזה היה סביב המחלוקת לגבי היקף מעורבותם של שחקנים זרים והשינוי שהחליט עליו איגוד הכדורסל בעקבות, עכשיו אני מבין, החלטות של פיב"א.

זבולון אורלב: זה היה העניין והוועדה נכנסת כדי לנסות לעזור, כדי לנסות להביא לידי מכנה משותף.

זבולון אורלב: אנחנו דואגים למעמדו של הכדורסל, כמוכם.

זבולון אורלב: אני בטוח שאין כאן שני צידי שולחן, כולם דואגים את אותה דאגה.

זבולון אורלב: רק לפעמים שני גופים שמדברים צריכים עד איזה סיוע קטן כדי להגיע לסיכום.

זהר הלפרין: ברשותך, אעבור לנושא השני.

זהר הלפרין: אני רוצה להגיד לך שברעננה אחרי שהיתה החלטה, ואני הייתי בין התומכים בהחלטה הזאת, אולי בגלל שהקבוצה שלנו משחקת באירופה, החתמנו שני שחקנים זרים ושני שחקני בוסמן.

זהר הלפרין: בעבר לא היו כאלה קניות של מנויים והתעניינות וכרטיסים וספונסרים ברמה כזאת של כסף ברעננה, כך שאני יכול לנהל כעת את העסק שלי.

זהר הלפרין: שמעתי פה את הסיפור הזה על ההזדהות עם שחקנים ישראלים.

זהר הלפרין: זה סיפור והכל בולשיט.

זהר הלפרין: בשנה שעברה בבני הרצליה היתה קבוצה של צעירים ישראלים והם שיחקו כל שבוע מול 100 צופים וברעננה היו שני שחקנים זרים ושחקן בוסמן אבל הם ניצחו וכל שבוע היו 1,800 איש באולם.

זהר הלפרין: אז מה הקשר להזדהות?

זהר הלפרין: בהרצליה היו הישראלים הכי טובים בארץ, שהיום אני שמח שחלק מהם משחקים ברעננה.

זהר הלפרין: משכנו את הצעירים האלה כדי לקדם אותם גם כן.

זהר הלפרין: אז מה זה הספור על הזדהות?

זהר הלפרין: במכבי תל-אביב, שהיא קבוצה שאי אפשר להגיד שמי שמוביל אותה זה רק ישראלים, יש שם זרים ומתאזרחים, ביד אליהו אין כרטיסים, 7,500 מנויים הם מכרו כבר עכשיו, עוד לפני שהתחלנו את העונה.

זהר הלפרין: הלוואי עלי דבר כזה.

זהר הלפרין: אז איזה מין סיפור זה על ההזדהות?

זהר הלפרין: אם אתה משחק טוב ומנצח, הקהל הולך אתך.

זהר הלפרין: אם יהיו לך 4 ישראלים ותפסיד - דבר ראשון יזרקו את המאמן ואחרי כן "יחתכו" את השחקנים.

דורון ג'מצ'י: זה לא מדוייק.

דורון ג'מצ'י: ומה עם הנבחרת?

זבולון אורלב: אני מוכרח לומר לך שאני חולק על הגישה הזאת.

זהר הלפרין: זה מדוייק לחלוטין.

אלומה גורן: אנחנו בתקופה של - - -

זהר הלפרין: אני אומר לך יותר מזה.

זהר הלפרין: שמעתי את מה שנאמר לגבי כך שהזרים מהווים 80% מהקבוצה.

זהר הלפרין: מה זה 80%?

זהר הלפרין: יש בקבוצה 13 שחקנים, 4 זרים ו-9 ישראלים.

אלומה גורן: ואיך התקציב שלך בנוי, לא 80%-20%?

זהר הלפרין: את רוצה לבדוק את התקציב שלי?

זהר הלפרין: אני מוכן גם לחשוף.

זהר הלפרין: אם נצטרך לחשוף את התקציב, אני אתן לך את הסכומים של הישראלים, אחד אחרי השני.

זהר הלפרין: אנחנו לא פוחדים מזה.

זהר הלפרין: אגיד לך כמה מרוויחים ליאור ארדיטי ואחרים.

זבולון אורלב: גברת אלומה גורן, מייד אם תבקשי אני אתן לך רשות דיבור.

זבולון אורלב: רבותי, אני מבקש שתנסו לעבור לרוח חיובית.

זבולון אורלב: אני מציע, בואו נחליף לרגע פאזה.

זבולון אורלב: בואו נחפש כרגע את המשותף ולא את המפריד.

זהר הלפרין: אי אפשר גם להתעלם מכך שהיום יש החלטה חדשה בכדורסל, לגבי זמן התקפה של 24 שניות, ולגבי זמן של 8 שניות כדי לעבור את חצי המגרש.

זהר הלפרין: זה דבר מאוד מאוד משמעותי בכדורסל הישראלי.

זהר הלפרין: זה עוד 20% של צמצום בזמנים.

זהר הלפרין: אף אחד לא יודע מה יילד יום וכיצד זה ישפיע על הכדורסל הישראלי.

שמעון מזרחי: אבל יודעים שזה יוצר משחק הרבה יותר מהיר והרבה יותר אגרסיבי.

זהר הלפרין: השחקנים הגבוהים יהיו יותר עייפים.

זהר הלפרין: עכשיו הקבוצה שלי היתה במחנה אימון ושמעתי דיווחים בטלפון שהחילופים של השחקנים הם כעת הרבה יותר אינטנסיביים.

זהר הלפרין: מה יותר טוב מזה?

זהר הלפרין: הרי מה צריך?

זהר הלפרין: זה שאומרים שאין אמון בוועדה הזאת, זה חמור מאוד.

זהר הלפרין: אבל אם אנחנו מסכימים להקים ועדה משותפת, שהיא תחליט - - -

זבולון אורלב: יכול להיות שאנחנו יכולים לעזור ליצור את האמון הזה.

שמעון מזרחי: צריך לזכור שמתוך הקבוצות הישראליות, גברים ונשים, בין 10-12 קבוצות משתתפות במפעלים האירופאים.

שמעון מזרחי: לא יכול להיות מצב שבקבוצה יהיו שני הרכבים: הרכב אחד לאירופה, הווה אומר שני זרים ומספר לא מוגבל של שחקני בוסמן (אנחנו אמנם הגבלנו במינימום אבל באירופה זה לא תופס); והרכב אחר לליגה הישראלית.

שמעון מזרחי: זה לא ספורטיבי וזה גם לא רנטבילי.

שמעון מזרחי: אי אפשר בכלל להחזיק שתי קבוצות, ששחקן אחד או שניים יישבו על הספסל.

ניר אלון: מר מזרחי, אם כבר החלטת שבשנה הבאה יהיו 3 שחקנים זרים - - -

שמעון מזרחי: אני לא החלטתי.

שמעון מזרחי: איגוד הכדורסל אף פעם לא החליט דבר כזה.

שמעון מזרחי: לא היה דבר כזה.

שמעון מזרחי: אמרנו שהוועדה תקבע.

ניר אלון: אבל אמרנו קודם כל בסעיף 1 שיהיו ארבעה שחקנים זרים השנה, ובסעיף 2 שיהיו שלושה בשנה הבאה- - -

שמעון מזרחי: אלא אם הוועדה תקבע אחרת.

ניר אלון: ובסעיף 3 נכתב שיוקם צוות משותף לבחינת העניין.

ניר אלון: אבל אם לא תהיה הכרעה אז המצב ישאר בעינו, כלומר יהיו בשנה הבאה שלושה שחקנים זרים.

שמעון מזרחי: אתה אומר את זה.

שמעון מזרחי: זה לא אמת.

ניר אלון: זה רק מחזק את ההרגשה שאנחנו לא יכולים לסמוך על הוועדה.

שמעון מזרחי: יש לי בשבילך הצעה.

שמעון מזרחי: אל תשב עם הוועדה, אל תשב עם איגוד הכדורסל.

שמעון מזרחי: תעשה מה שאתה רוצה.

שמעון מזרחי: האם אתה עושה טובה למישהו שאתה בא בפני פורום כזה ואומר שאין לך אמון בוועדה?

שמעון מזרחי: למה לנו צריך להיות אמון בך, כשאתה יוצא ביום שישי בצהרים עם מסמך כתוב ושולח ביום ראשון אחרי זה מסמך שהמצאת אותו מהשמיים?

שמעון מזרחי: האם בך צריך להיות אמון?

דני קסטן: ועוד מדברים על אמינות פה?

דורון ג'מצ'י: בעניין האמינות תיפנה אלי.

זבולון אורלב: אני מציע, בואו נחליף רגע דיסקט.

זבולון אורלב: אנחנו הרי לא רוצים ללכת למשבר.

זבולון אורלב: אנחנו רוצים להגיע לאיזה פתרון.

דורון ג'מצ'י: אני יכול לעזור לך בשניה אחת.

ניר אלון: אני רוצה להתייחס למה שאמר מר מזרחי.

ניר אלון: קודם כל לגבי ההבנות שהושגו ב-25.8.

ניר אלון: סיימנו את הדיון ב-25.8 כשלא היתה הסכמה.

ניר אלון: היו הבנות אבל כל אחד הבין את הנקודות בצורה אחרת.

דני קסטן: אדוני היושב-ראש, שאל אותו מה הבעיה.

זבולון אורלב: אני מנסה רק לעזור.

זבולון אורלב: אני מבין שהיתה מחלוקת על מספר השחקנים הזרים.

זבולון אורלב: אולי אפשר לבנות הבנה שבנויה על שלושה עקרונות, ששמענו אותם הרגע ממר מזרחי: בעונת 2000/2001 - 4 זרים; בעונת 2001/2002 - 3 זרים; אלא אם ועדה משותפת, של השחקנים ושל איגוד הכדורסל, תחליט אחרת.

זבולון אורלב: אני אומר לך, אם כזאת הצהרה נמסרת גם לאוזנינו תראה אותנו כנאמנים, שאנחנו גם כן חלק מהעניין הזה.

זבולון אורלב: לנו אין שום יסוד לחשוב שוועדה כזאת היא לא אמינה.

זבולון אורלב: האיגוד הוא גוף ציבורי ואנחנו נותנים לך עיצה נאמנה.

ניר אלון: איגוד הכדורסל הוא גוף ציבורי אבל הוא מורכב מבעלי אינטרסים, שהם בעלי הקבוצות.

זבולון אורלב: אבל דלתנו תהיה פתוחה.

זאב בוים: אבל זה על בסיס פריטטי.

קריאה: ומה אם אין הסכמה?

זבולון אורלב: אז כל אחד לדרכו ודלתנו פתוחה.

ניר אלון: ישבנו פה לפני 3 שנים, כאשר נכנס שחקן הבוסמן הראשון, ואז הבטיחו לנו שלא יהיו יותר שחקני בוסמן.

שמעון מזרחי: מי אמר?

שמעון מזרחי: מר אלון לא אומר אמת.

שמעון מזרחי: כשהגיע שחקן הבוסמן הראשון עוד לא היתה הידברות איתם.

ניר אלון: יש לי ניירות.

ניר אלון: אני אראה לך.

ניר אלון: לגבי אירופה, אני לא רוצה שאתה תקבל מצג שווא ותאמין לו.

ניר אלון: אנחנו לא שייכים למדינות השוק האירופאי המשותף, אנחנו לא נכללים ב-14 המדינות האלה.

ניר אלון: כלומר התנועה של שחקנים לאירופה היא חד-צדדית.

ניר אלון: ישראלי שרוצה לשחק באירופה כשחקן בוסמן לא יכול לעשות את זה.

זבולון אורלב: אני מבקש שתתרכז כרגע בדבר שאתה אומר בעצמך שהסכמת לו.

זבולון אורלב: שמענו מפיך שהסכמת שבעונת 2000/2001 יהיו 4 זרים, ובעונת 2001/2002 יהיו 3 זרים, אלא אם ועדה משותפת תבחן את הדברים ותגיע למסקנה אחרת.

זבולון אורלב: הוועדה בוחנת את זה על-פי שני פרמטרים: מעמדו של הכדורסל במדינת ישראל ומעמדו של הכדורסלן במדינת ישראל, על-פי כל הפרמטרים: דקות משחק, השתכרות, כל מה שאתה רוצה.

זבולון אורלב: הרי פה לא מדובר בשני גופים פרטיים לחלוטין.

זבולון אורלב: זה הרי עניינו של הציבור.

זבולון אורלב: אנחנו, עם כל הכבוד, באים במקום הציבור, כי אנחנו הנבחרים של הציבור, במקום כל המוני הצופים.

זבולון אורלב: אנחנו באים ואומרים לכם: חבר'ה, תקבלו על עצמכם להאמין אחד לשני.

זבולון אורלב: הם יאמינו לכם, אתם תאמינו להם.

זבולון אורלב: ואם יש איזה בעיה, דלתנו פתוחה.

זבולון אורלב: אם יהיה צורך לקיים עוד פעם דיון, נקיים כאן בינואר עוד פעם דיון, אם לא תגיעו לאיזה הבנה.

זבולון אורלב: תיראו, אולי אתם בכל זאת כן מסתדרים ביניכם.

ניר אלון: אני חייב לומר לך שמה שאתה אומר למעשה הוא שיש פשוט לדחות בשנה את כל המלחמה ואת כל מה שעד עכשיו הובלנו.

דורון ג'מצ'י: זה מאבק או ויכוח אבל לא מלחמה.

זבולון אורלב: אולי תגיעו להבנה.

ניר אלון: על סמך מה שמר מזרחי אמר עכשיו, שהוא לא מתכוון לרדת מהנושא של מספר השחקנים הזרים - - -

זבולון אורלב: הוא לא אמר את זה.

ניר אלון: הוא אמר בעצמו: איך אנחנו יכולים להעמיד קבוצה אחת בליגה וקבוצה אחרת באירופה?

ניר אלון: זה אומר שבשנה הבאה יש לו 4 שחקנים חתומים - - -

זבולון אורלב: יחד עם זה הוא אומר לך שהוא מוכן לבחון בינואר, על-פי פרמטרים שכאן נאמרים בגלוי - - -

ניר אלון: אין לנו מנדט מהשחקנים לקבל הצעה כזאת.

ניר אלון: השחקנים בפירוש אמרו שבזמן שיש 16 קבוצות הם מוכנים להסכים שיהיו 4 שחקנים זרים.

ניר אלון: כשיהיו 10 קבוצות בליגה - אך ורק 3 שחקנים זרים.

ניר אלון: ראו מה קרה לקבוצות ששיחקו בהן רק שני שחקנים זרים בשנה שעברה.

זבולון אורלב: תדברו על זה בינואר.

זבולון אורלב: מה הבעיה?

שמעון מזרחי: האם זה מה שסוכם?

זבולון אורלב: הוא אמר שאין לו מנדט מהשחקנים לקבל בעצם את מה שאני מבין שעליו הוסכם.

דורון ג'מצ'י: אני אנסה להסביר.

דורון ג'מצ'י: בואו נעשה סדר.

דורון ג'מצ'י: מר זהר הלפרין דיבר על העניין של הזכויות הסוציאליות.

דורון ג'מצ'י: אני רוצה גם את זה לשים בצד.

דורון ג'מצ'י: הבעיה היא לא במכבי רעננה, או במכבי תל-אביב.

דורון ג'מצ'י: הבעיה היא שיש קבוצות שלפעמים מכריחות שחקנים לחתום על דברים שונים, מאיימות עליהם שאם הם לא יעשו כך לא יתנו להם לשחק או שהם לא יורשו לבוא לאימון.

דורון ג'מצ'י: כל מה שאני רוצה זה לעשות סדר, לדעת מה קבוע ומה חובה לעשות, כדי שאי אפשר יהיה ללחוץ את השחקנים בדרכים לא דרכים.

דורון ג'מצ'י: הרבה פעמים מאיימים עליהם, לוחצים אותם והם בקטע הזה נורא מסכנים.

דורון ג'מצ'י: מה שאני הצעתי במשא ומתן זה שבמהלך השנה הקרובה נבחן את הסוגיה של הזכויות האלה.

זבולון אורלב: לא תהיה התנגדות.

דורון ג'מצ'י: אז לא היית צריך להעלות את זה בכלל.

דורון ג'מצ'י: הסכמנו שנבחן את הסוגיה.

דורון ג'מצ'י: אני רוצה לסגור את זה, שלא תהיינה קבוצות שתעשינה מהלכים בכפייה על כל מיני שחקנים.

דורון ג'מצ'י: זה דבר אחד.

זהר הלפרין: אין לי טענות אליך, שאתה תיפנה אלי בעניינים סוציאליים.

זהר הלפרין: יש לי טענה על כך שאחרי שסגרו את ההסכם מעלים עוד טענות מטענות שונות.

דורון ג'מצ'י: זה לא נכון.

דורון ג'מצ'י: מלכתחילה הדרישה היתה להעלות 3 נושאים נוספים.

דורון ג'מצ'י: כאשר אני אומר משהו כדאי שתקבל את זה כדבר אמת.

דורון ג'מצ'י: אני לא חושב שהאמינות שלי לאורך כל השנים יכולה כאן להתערער בנושא שכזה.

דורון ג'מצ'י: הצהרנו באותה ישיבה, ואכן כך היה, שהשחקנים נתנו מנדט לצוות שמנהל את המשא ומתן לכך שהשנה יהיו 4 שחקנים זרים ובשנה הבאה יהיו 3, נקודה.

דורון ג'מצ'י: לא קיבלו מנדט לדבר על ועדות.

דורון ג'מצ'י: אבל לפנים משורת הדין ישבנו ואני ראיתי לנכון להסכים לדבר על הוועדה הזאת.

דורון ג'מצ'י: דעתם של השחקנים לא נחה רק לגבי העניין של הניסוח.

דורון ג'מצ'י: על העניין הזה עוד ניסינו במהלך השבוע שלאחר ה-25.8 למצוא פתרון.

דורון ג'מצ'י: אני גם יכול לנסות למצוא פתרון עכשיו או בהמשך.

דורון ג'מצ'י: הדברים חרגו ויצאו מפרופורציות, זאת הבעיה.

זבולון אורלב: איך מחזירים את זה לפרופורציה?

דורון ג'מצ'י: שידברו ביניהם האנשים הנכונים.

דורון ג'מצ'י: עד עכשיו, מכיוון שלא הצלחנו להגיע להבנות, נראה לי שהאנשים הנכונים לא מדברים.

דורון ג'מצ'י: זה כל הסיפור.

דני קסטן: אני ברשותך מבקש לשמוע את ההסתדרות.

לאון מורוזובסקי: אני בתפקידי מזכ"ל הסתדרות הפקידים.

לאון מורוזובסקי: אני חבר הנהגת ההסתדרות.

לאון מורוזובסקי: לקחתי על עצמי ללוות את ארגון השחקנים לא בתוקף תפקידי כמזכ"ל הסתדרות הפקידים אלא כאדם שקצת מנוסה ביחסי עבודה.

לאון מורוזובסקי: כל ההערות הציניות מסביב אינן מוסיפות.

לאון מורוזובסקי: אני מקווה שלא יפריעו לי בהמשך.

לאון מורוזובסקי: איגוד שחקני הכדורסל הגיע אלי לפני מספר שבועות על מנת לבקש שאייצג אותם במאבק, שהתחיל עוד לפני שאנחנו היינו מעורבים, לגבי שאלת מיכסת השחקנים הזרים בליגות השונות בכדורסל הישראלי.

לאון מורוזובסקי: לקחנו על עצמנו לטפל אך ורק כנציגי הארגון, לא במקום הארגון.

לאון מורוזובסקי: אולי אתם לא כל-כך מודעים לכך שאני לא הייתי שותף למשא ומתן באותו יום שישי וגם לא לפגישות שהתקיימו קודם לכן.

לאון מורוזובסקי: אני בהחלט סומך את ידי על יושב-ראש ארגון השחקנים ועל מנכ"ל ארגון השחקנים שינהלו את המשא ומתן בתום לב.

לאון מורוזובסקי: יש לי כוונה לתת להם עיצות טובות, כדי שלהסכם שאליו יגיעו בסופו של דבר יהיה תוקף.

לאון מורוזובסקי: אין לי כוונה להיכנס למשל לעניין שכר העבודה שמשתכר כל שחקן ושחקן.

לאון מורוזובסקי: לא נכנסנו לעניין הזה.

לאון מורוזובסקי: אין לנו כוונה להגדיל את עלות שכר השחקנים עבור הקבוצות.

לאון מורוזובסקי: גם בפגישה שהיתה עם מר דני קסטן אצל יושב-ראש ההסתדרות אמרנו שיהיו זכויות סוציאליות בעלות הקיימת, מתוך כוונה שיוכלו ליהנות מקרן השתלמות ומפנסיה, שהנטו שלהם יגדל כי יש פה הטבות מס.

לאון מורוזובסקי: לא ביקשנו להגדיל שום עלות שכר.

לאון מורוזובסקי: לא מעניין אותי אם אדם מרוויח 1,000 שקל או 100,000 שקל.

לאון מורוזובסקי: אני לא נכנס לעניין הזה.

לאון מורוזובסקי: הנושא של מיכסת השחקנים הזרים הוא נושא שהיה במשא ומתן.

לאון מורוזובסקי: עד אותו יום שישי מפורסם ב-25.8 בהחלט היה ניתן לגשר עליו במשא ומתן.

לאון מורוזובסקי: גם היום ניתן לגשר במשא ומתן.

שמעון מזרחי: האם זה נושא שההסתדרות צריכה לדון בו, כמה שחקנים זרים יהיו בקבוצת כדורסל?

לאון מורוזובסקי: תן לי לסיים.

לאון מורוזובסקי: לאחר שהמשא ומתן ב-25.8 התפוצץ, כתוצאה מנוסחים שונים, נוסח אחד של איגוד הכדורסל ונוסח אחר של ארגון השחקנים - - -

דני קסטן: מי אמר שהמשא ומתן התפוצץ?

ניר אלון: זה מה שהודעתם בתקשורת.

זבולון אורלב: זה בלתי אפשרי.

זבולון אורלב: תנו לאדם לדבר כמה משפטים בלי הפרעות.

לאון מורוזובסקי: אני זוכר את ההערה לסדר של חבר הכנסת בוים, ששאל מיהם הצדדים.

לאון מורוזובסקי: אפשר לקחת את ההסתדרות ולהגיד שהיא לא צד.

לאון מורוזובסקי: בסדר, אני אזוז הצידה, אנחנו לא צד.

לאון מורוזובסקי: אבל שלפחות הצדדים יהיו ארגון השחקנים ואיגוד הכדורסל.

לאון מורוזובסקי: איגוד הכדורסל הודיע שגם הוא לא צד.

לאון מורוזובסקי: הוא אמר לשחקנים שייפנו לכל קבוצה בנפרד.

לאון מורוזובסקי: גם יושב-ראש מכבי רעננה אמר אותו דבר, שכל קבוצה תנהל את המשא ומתן מול השחקן שלה.

זהר הלפרין: בנושא שכר ולא בנושא שחקני בוסמן ושחקנים זרים.

לאון מורוזובסקי: נוסח ההחלטה של איגוד הכדורסל, בעקבות הניואנסים השונים באותו יום שישי, אמר שהפרטנר הוא מנהל הקבוצה.

לאון מורוזובסקי: למעשה בכך אומרים שמר ניר אלון, יושב-ראש ארגון השחקנים, הוא לא פרטנר לצורך העניין.

זבולון אורלב: גם לגבי שחקנים זרים?

ניר אלון: לגבי שחקנים זרים ולגבי כל נושא.

זהר הלפרין: מה פתאום?

זהר הלפרין: ממציאים דברים שלא היו ולא נבראו.

דני קסטן: אני הרי כתבתי לך את המכתב.

לאון מורוזובסקי: למה אתם קופצים?

לאון מורוזובסקי: אם אני טועה תתקנו אותי.

לאון מורוזובסקי: אני שמח אם אני טועה.

לאון מורוזובסקי: אם אכן אני טועה אז המשמעות היא שאיגוד הכדורסל צריך היום להזמין דיון המשך לאותו דיון שהיה ב-25.8 עם ארגון השחקנים ולגשר על הפערים.

לאון מורוזובסקי: הפערים הם לגבי מה שיהיה בעונה הבאה, 3 שחקנים זרים או 4 שחקנים זרים.

שמעון מזרחי: את זה הוועדה תקבע.

לאון מורוזובסקי: אבל זה חלק מהמשא ומתן.

לאון מורוזובסקי: הרי בסופו של דבר המטרה היא להגיע להסכם.

לאון מורוזובסקי: ההסכם הוא לא יותר מדף אחד, 3-4 סעיפים ותו לא.

לאון מורוזובסקי: הסכם אומר שמסכימים ל-4 שחקנים זרים השנה ואילו בשנה הבאה צריכים להיות 3 שחקנים זרים.

לאון מורוזובסקי: אני לא מתנגד לכך שתקום ועדה פריטטית שתהיה לה איזה עמדת הכרעה.

לאון מורוזובסקי: צריכה להיות התייחסות, כפי שהציע מר דורון ג'מצ'י, לנושא התנאים הסוציאליים בלי לשנות את העלות.

לאון מורוזובסקי: אני חושב שמאחר ויש נוסח של חוזה אחיד עם השחקנים, הנושא של התנאים הסוציאליים צריך להיות אחיד, בלי לגעת בסכומים, שהם שונים משחקן לשחקן.

לאון מורוזובסקי: צריך להיות נוסח אחיד של התנאים הסוציאליים.

לאון מורוזובסקי: זה דבר בהחלט לגיטימי, שבנושא של התנאים הסוציאליים מותר לנו לייעץ לארגון השחקנים.

לאון מורוזובסקי: זה תפקידנו ובזה אנחנו טובים.

לאון מורוזובסקי: אין לנו שום עניין להיות מעורבים במה שקורה באיגוד הכדורסל.

לאון מורוזובסקי: גם אם תזמינו אותנו אני אומר לכם שאני לא אבוא, לא תיראו אותי במשא ומתן, אבל אני אייעץ לארגון השחקנים.

לאון מורוזובסקי: ינוהל משא ומתן בתום לב ויהיה הסכם.

לאון מורוזובסקי: ברגע שמפסיקים לנהל משא ומתן אז גם אם עולה הצעה בנוסח כזה או אחר, אין עם מי לנהל משא ומתן.

לאון מורוזובסקי: האם כל שחקן ינהל משא ומתן מול האגודה שלו, או שבנושאים האלה, כשהוועדה היא משותפת לאיגוד הכדורסל ולשחקנים, זה נושא למשא ומתן כללי?

לאון מורוזובסקי: לכן אני מציע, חבר הכנסת אורלב, יושב-ראש ועדת החינוך והתרבות, שהצדדים - שזה ארגון השחקנים יחד עם איגוד הכדורסל - יכנסו למשא ומתן.

לאון מורוזובסקי: עד שלא ייצא עשן לבן שלא ייצאו מהחדר.

לאון מורוזובסקי: מותר לארגון השחקנים, זה דבר לגיטימי, להתייעץ איתנו.

לאון מורוזובסקי: יש לנו עניין, לא פחות מאשר לשחקנים ולא פחות מאשר לאגודות, שטובת הכדורסל תהיה במקום הראשון.

לאון מורוזובסקי: טובת הכדורסל וטובת האגודות זה טובת השחקנים.

לאון מורוזובסקי: אין פה ניגוד אינטרסים.

לאון מורוזובסקי: מי שחושב שיש פה ניגוד אינטרסים טועה בגדול.

לאון מורוזובסקי: שינהלו משא ומתן בתום לב.

לאון מורוזובסקי: זה הכל.

דני קסטן: קודם כל אני מודה על ההזמנה.

דני קסטן: אנחנו פה ואנחנו מאוד מכבדים את הפורום שהזמין אותנו וגם את הפורום שאנחנו יושבים בו, אם כי יש ויכוחים לכאן ולכאן, גם עם ההסתדרות וגם עם השחקנים.

דני קסטן: אגב, אני לא מבין בדיוק את הפיצול, מדוע חלק מהשחקנים יושבים פה וחלק מהם יושבים שם.

לאון מורוזובסקי: זה אמירה שלא מקובלת עלי.

דני קסטן: אני מדבר אל שני צידי השולחן כאל צד אחד של השולחן, זה ברור.

דני קסטן: אני רוצה תחילה להתייחס לדבריו של מר דורון ג'מצ'י.

דני קסטן: אני חושב שהוא הציג בגדול בעצם איפה הבעיה, מה הרעש.

דני קסטן: נדמה לי שכולנו הבנו דבר דומה למה שאני עוד מעט אשמיע.

דני קסטן: דבר שני, אכן, ואני לא רוצה לחזור על מה שנאמר כאן, אנחנו הגענו להסכמות.

דני קסטן: ההסכמות גם כתובות ויש הבנות.

דני קסטן: אני חושב ששני הצדדים צריכים לכבד את ההבנות שכתובות ושהוסכמו על דעת שני הצדדים.

שמעון מזרחי: אדוני היושב-ראש, אולי רק נוכל לדעת איזה מסמך העבירו לכם כעת השחקנים?

זבולון אורלב: הם העבירו לנו עכשיו נייר אחד שבראשו כתוב "הסכם עקרונות", ונייר נוסף שגם עליו כתוב "הסכם עקרונות".

זבולון אורלב: אני מבין שהראשון הוא מה שארגון השחקנים הציע והשני הוא מה שאתם הצעתם.

שמעון מזרחי: לא מה שאנחנו הצענו, אלא מה שכולנו הבנו ב-25.8.

דני קסטן: אדוני היושב-ראש, הבטחת לי כמה דקות שאוכל לדבר בשקט.

זבולון אורלב: אני מקבל את זה, אבל חברך שאל אותי מה אני מחזיק.

דני קסטן: אני גם אשתדל לדבר באיפוק רב.

דני קסטן: המסמכים שהוגשו לשניכם פה לא רק שאינם קבילים.

דני קסטן: אינני יודע מאיפה מר ניר אלון לקח אותם.

דני קסטן: יש שם מסמך אחד שהוגש לאיגוד הכדורסל דרך העיתונות על-ידי מר ניר אלון, ואני מאוד שמח שקיבלנו אותו וגם הגבנו כפי שהגבנו; ומסמך שני שלא הוסכם אלא היה בהתדיינות בין שני עורכי-הדין, של איגוד הכדורסל ושל ארגון השחקנים.

דני קסטן: לכן המסמכים האלה, אחד מהם הוא רלוונטי בעיני השחקנים אך אינו רלוונטי בכלל בעינינו, והשני לא קיים.

דני קסטן: מסמך ההבנות המקורי שהודפס באותו יום שישי לא מצוי בפניך.

דני קסטן: מאחר וכולנו סביב השולחן הבנו שבעצם לא רק שאנחנו מאוד קרובים אלא אכן יש הבנות, ואם נותר ויכוח אז אולי הוא על ניסוח של מלה כזאת או אחרת, הפלוגתא איננה משום שכולנו מסכימים לגבי העקרונות.

דני קסטן: אני מבקש להסב את תשומת לב הוועדה למה שנאמר בחדר הזה, שזה איננו מקובל על השחקנים ושנציגיהם היושבים פה לא מוכנים לקבל את זה.

דני קסטן: זה מה שאמר מר ניר אלון, לא מר דורון ג'מצ'י.

דני קסטן: מר ניר אלון לפני כמה דקות התבטא כך, שאין לו מנדט מארגון השחקנים לקיים את מה שסוכם.

דני קסטן: לאחר ששמענו שאין מנדט למי שמייצג את ארגון השחקנים לקיים את מה שהוסכם, אני רוצה להתייחס להסתדרות ואי אפשר להתעלם מזה.

דני קסטן: מר לאון מורוזובסקי, אנחנו לא מכירים אחד את השני ומעולם כמעט לא החלפנו מלה אבל אני קיבלתי ממך מכתב, שבו נאמר שעלי לחתום עם ההסתדרות על הסכם קיבוצי ועל-פי אותו הסכם חברי נשיאות איגוד הכדורסל יבצעו את הדברים האלה והאלה - שאנחנו לא כל-כך מבינים בדיוק מהם, אם זה תנאים פנסיוניים, אם זה פרישה, אם זה שכר, אינני יודע מה - אבל נאמר שעל איגוד הכדורסל לחתום עם ההסתדרות על הסכם קיבוצי.

דני קסטן: על איזה הסכם קיבוצי אנחנו בדיוק הולכים לחתום עם ההסתדרות?

דני קסטן: האם אנחנו התאחדות התעשיינים?

דני קסטן: האם אנחנו מעסיקים את השחקנים, או שאולי ראשי הקבוצות ויושבי-ראש המועדונים הם אלה המעסיקים, הם אלה שקובעים גם את שכרם וגם את תנאיהם של השחקנים, על-פי הסכם אישי אחיד?

דני קסטן: מר לאון מורוזובסקי, אתה יודע מה, בהחלט מה שנאמר פה מקובל עלי.

דני קסטן: פה נשמעה נימה יותר רגועה, נימה של: בואו נלך, בואו ננסה לפתור, בואו נראה.

דני קסטן: אני שואל רק מי השותפים להסכם.

דני קסטן: האם ארגון השחקנים, שאנחנו בהחלט מכבדים - אני הייתי היוזם להביא את הארגון הזה לאיגוד הכדורסל, להכיר בו כארגון ובוודאי ובוודאי שלדבר איתו - או שאנחנו מדברים עם ההסתדרות?

דני קסטן: אנחנו בפירוש מדברים עם ארגון השחקנים על מנת ליישר את כל ההדורים, על-פי ההבנות שהוסכמו.

דני קסטן: אין לאיגוד הכדורסל בעיה עם זה.

דני קסטן: אני חוזר ואומר שוב, אין לנו בעיה.

דני קסטן: דבר נוסף, אנחנו, אלה שיושבים בצד הזה של השולחן וגם אלה שאנחנו מייצגים אותם, אנחנו לא עומדים תחת איום שביתה.

דני קסטן: אין שביתות בספורט.

דני קסטן: מי שרוצה לאיים עלינו בשביתה - חברים, אנחנו לא מאויימים.

דני קסטן: את המלה הזאת "שביתה" צריך להוריד, לא לדון בה.

דני קסטן: אם רוצים לשבת ולדבר, חברים, בואו נשב ונדבר מפה ועד להודעה חדשה, אבל לא תחת איום שביתה.

דני קסטן: אם יתקיים איום השביתה, שהיא זכותו של כל מי שרוצה לשבות במדינת ישראל - ואגב, מר לאון מורוזובסקי, אין לנו בעיה עם זה, וגם כתבנו לך במכתב שזכות השביתה נתונה לכל ארגון שהוא, ובוודאי שגם לשחקנים אם הם רוצים לשבות - אבל אם רוצים להגיע להסדר בואו לא נעסוק בשביתות, בואו נדבר על הסדר.

דני קסטן: אדוני היושב-ראש, נדמה לי שכל אחד אמר את דברו פה ואני מציע שלא יחזרו עוד פעם ויאלצו אותי ואת מר שמעון מזרחי לדבר שוב.

דני קסטן: נדמה לי שהבנו.

דני קסטן: אחרת זה יהפוך להיות ויכוח.

זבולון אורלב: עוד דקות ספורות אנחנו מסכמים.

זבולון אורלב: כמו שאתה רואה כבר חברי כנסת אחרים נכנסים לדיון הבא, שידון בחוק זכויות התלמיד, שאמור להתחיל בשעה 1:30 ובטח יש להם עיצה טובה גם לספורט.

זבולון אורלב: זה ייקח לנו עוד דקות ספורות.

מנחם וידהורן: הבעיה המרכזית בדיונים היתה לאורך כל הדרך הפגיעה בשחקן הישראלי, כשזה התמקד בעיקר בדקות המשחק של השחקן הישראלי, שיהיו לו פחות דקות מכיוון שהוספנו עוד זר אחד.

מנחם וידהורן: אנחנו הגענו להבנה עם השחקניות והצלחנו לערוך הסכם מסויים שהיה מקובל גם על השחקניות וכמובן גם על יושבי-ראש הקבוצות ועל איגוד הכדורסל.

מנחם וידהורן: זה הוסכם על דעת כולם ויש פה מסמך שהוא חתום כמובן על-ידי השחקניות ועל-ידי איגוד הכדורסל ויושבי-ראש הקבוצות.

מנחם וידהורן: אני קודם כל שואל למה אי אפשר להגיע גם פה להסכם על אותו בסיס?

מנחם וידהורן: מה ההבדל בין השחקנים לשחקניות?

זבולון אורלב: עוד דקה גומרים את הישיבה ועכשיו אתה שואל?

מנחם וידהורן: אני שואל ועונה גם.

דורון ג'מצ'י: זה לא בסדר שאתה מעלה את זה.

דורון ג'מצ'י: אני מתנגד שיעשה פה משא ומתן.

דורון ג'מצ'י: יש שוני רב.

ניר אלון: יש מעט מאוד שחקניות.

קריאה: יש גם מעט מאוד שחקנים.

זבולון אורלב: מר וידהורן, יש לי בקשה, היות ואנחנו צריכים לסיים, לא ידעתי שאתה תבקש את רשות הדיבור.

זבולון אורלב: לפני כן אני חילקתי כאן רשות דיבור ברוחב לב.

זבולון אורלב: לכן אוקיר לך תודה אם לא תפתח עכשיו את התיבה מחדש.

זבולון אורלב: אנחנו נמצאים בשניות הסיום.

מנחם וידהורן: העלו פה את עניין התנאים הסוציאליים.

מנחם וידהורן: יש פה גם עניין של כרטיס השחקן של קבוצה, שקיים גם בכדורגל.

מנחם וידהורן: שוב, לא ניכנס לדיון הזה אבל אני חושב שאם פותחים את זה לדברים אחרים אז גם לאיגוד הכדורסל יש מה להגיד בכל מיני דברים שקשורים בשחקנים ובשחקניות.

מנחם וידהורן: לגבי הנושא של 25% מס לזרים: לדעתי השחקנים פה פשוט יורים לעצמם ברגל.

מנחם וידהורן: הרי בכך גורמים שבעצם נשלם יותר כסף לשחקן הזר ואילו לשחקן הישראלי כמובן ישאר פחות כסף.

מנחם וידהורן: בסך הכל פתחו פה את נושא העברת השחקנים בכל אירופה.

מנחם וידהורן: אנחנו לא יכולים להישאר מאחור.

מנחם וידהורן: אם באמת רוצים להצליח באירופה אני חושב שגם לנו צריכים לאפשר להתחזק.

מנחם וידהורן: אנחנו לקחנו מינון יחסית די קטן של שחקנים זרים ביחס לאירופה.

מנחם וידהורן: והראיה, קבוצה שהצליחה לפני שנה, כמו רמת השרון, שהגיעה לגמר גביע רונקטי, מה ש-30 שנה לא עשו פה בכדורסל הנשים במדינת ישראל וסוף כל סוף קבוצה אחת הצליחה לעשות.

מנחם וידהורן: אין לי ספק גם, לאור מה שהחלטנו כרגע, על 2 שחקניות זרות ו-2 שחקניות בוסמן, שבשנה הקרובה הליגה הישראלית לנשים הולכת להיות הליגה הטובה ביותר באירופה.

מנחם וידהורן: אין לי ספק שאחת מקבוצות הנשים גם תגיע השנה לגמר גביע רונקטי.

זאב בוים: מכל מה שאני למדתי בישיבה הזאת, ולמדתי, אני חוזר להתחלה.

זאב בוים: נראה לי שאפשר להיאחז בדברים שאמר מר דורון ג'מצ'י, בוודאי גם מתוקף האמינות שלו.

זאב בוים: כשאני מסתכל פה על שני המסמכים האלה אז נראה לי שבהידברות נוספת אפשר יהיה להגיע להבנה ולהסכמה על מה שהוצע פה.

זאב בוים: אמר היושב-ראש - הוא בוודאי יחזור על זה - שהדלת שלנו פתוחה ונוכל לסייע, אם נצטרך.

זאב בוים: אבל נראה שאפשר לגמור את העניין.

זאב בוים: הערה אחת לגבי ההסתדרות: אני מסכים עם מה שמר קסטן אומר על העניין של ההסכם הקיבוצי.

זאב בוים: אגב, אני בתפקיד קודם נעזרתי הרבה בשירותים המצויינים של ההסתדרות כשהיו בעיות, אבל זה בדיוק ההבדל הגדול בין גוף כמו זה שאני עמדתי בראשו, עם הסכמים קיבוציים, גוף שהוא מעסיק וכו', לבין גוף כמו איגוד כדורסל, עם קבוצות וכולי.

זאב בוים: צריך להיזהר שלא יהיה פה חיבוק דב של ההסתדרות.

זאב בוים: לגבי עיצות לשחקנים בתחום הפרטני והפרופסיונלי אתם הכי טובים.

זבולון אורלב: אני אתן לכל אחד לומר משפט אחד.

דורון ג'מצ'י: אני רוצה להיות ממוקד.

דורון ג'מצ'י: אני חושב שידידי מר מנחם וידהורן טעה.

דורון ג'מצ'י: כל המוסיף לכל מה שנאמר, גורע .

דורון ג'מצ'י: זה דבר ראשון.

דורון ג'מצ'י: אני מבקש לא להוסיף.

דורון ג'מצ'י: שלא ניתן יהיה לבלבל את אדוני, שאולי לא מבין בספורט.

דורון ג'מצ'י: מר מנחם וידהורן נתן דוגמא שקבוצת הנשים של רמת השרון הגיעה לגמר גביע אירופה כששיחקו בה שחקניות זרות, אבל זה היה עם 3 שחקניות זרות ולא עם 4.

דורון ג'מצ'י: חבל שהעלית את זה, מר וידהורן, כי זה לא הוגן.

ניר אלון: החלטות מקצועיות שקשורות לכדורסל מתקבלות אך ורק בשיתוף עם ארגון השחקנים.

ניר אלון: ההסתדרות היא לא צד לזה.

ניר אלון: ההסתדרות היא צד בנושא של יחסי עבודה ובדברים המשפטיים שהוגשו.

דני קסטן: ארגון השחקנים הוא חלק מאיתנו.

דני קסטן: אנחנו בוודאי נגיע איתו להסכמות, שלא יהיה ספק בכך.

דני קסטן: אבל מי שמנהל את הכדורסל בישראל הוא איגוד הכדורסל בישראל.

זבולון אורלב: האם יש בעיה שהאיגוד ייזום הידברות נוספת עם ארגון השחקנים?

דני קסטן: איגוד הכדורסל לא ייזום את זה.

דני קסטן: האיגוד קיבל החלטה מסויימת ומול ההחלטה הזאת אני חושב שארגון השחקנים, מול אותן הבנות שהוסכמו, ייזום פגישה.

דני קסטן: אני לא מדבר על משחקי כבוד פה.

דני קסטן: אין לנו בעיה של כבוד.

זבולון אורלב: להיפך, אני חושב שאם אתם מזמינים את הדיון זה יותר כבוד עבורכם.

זבולון אורלב: כך אני רואה את הדבר הזה.

דני קסטן: אין לנו שום בעיה עם זה.

זבולון אורלב: האם אתם מוכנים לקבל על עצמכם להזמין דיון כדי להשלים את ההסכם?

דורון ג'מצ'י: הייתי מציע לאדוני היושב-ראש שהוא יבקש.

זבולון אורלב: ועדת החינוך והתרבות מבקשת מהצדדים, מאיגוד הכדורסל ומארגון השחקנים, לחדש את המשא ומתן לאלתר ופונה למר דני קסטן לארגן את המפגשים.

זבולון אורלב: מישהו הרי צריך לקבל על עצמו לארגן את חידוש ההידברות.

זבולון אורלב: הפנייה לחידוש ההידברות היא פנייה רב-צדדית, לכל הגורמים.

זבולון אורלב: לצורך ארגון הפגישה מתבקש מר קסטן, יו"ר איגוד הכדורסל, שיש לו את הכלים הניהוליים והארגוניים, לארגן את הפגישה.

זבולון אורלב: אני מבקש שהפגישה תהיה על יסוד ההבנות הבאות - שאני לא יודע אם הושגו או לא - על יסוד 4 נושאים: 1) בעונת המשחקים 2000/2001 יהיו בכל קבוצה 4 שחקנים זרים.

זבולון אורלב: 2) בעונת המשחקים 2001/2002 יהיו בכל קבוצה 3 שחקנים זרים.

זבולון אורלב: 3) בחודש ינואר 2001 תוקם ועדה משותפת לשני הצדדים, שתבדוק את המצב והסיכום הנ"ל יעמוד בתוקף אלא אם כן היא תחליט אחרת.

זבולון אורלב: 4) במסגרת ההסכם אולי אפשר להחליט שבמהלך השנה ייבדק גם הנושא של הזכויות הסוציאליות, הכל בעלות הנתונה והידועה.

דורון ג'מצ'י: זה כבר רשום.

זהר הלפרין: מה עם השביתה?

זבולון אורלב: ודבר אחרון, אנחנו מבקשים בשלב הזה להוריד את נושא השביתה מסדר היום.

זבולון אורלב: אנחנו מבקשים גם מיושב-ראש איגוד הכדורסל וגם מיושב-ראש ארגון השחקנים לדווח לוועדה על תוצאות המשא ומתן.

זבולון אורלב: אם נראה שנכנסים למשבר נחשוב מה לעשות.

זבולון אורלב: אנחנו מבקשים מכם בכל לשון של בקשה להגיע להבנה.

דורון ג'מצ'י: אני מציע לחשק את זה בזמן.

זבולון אורלב: אם אפשר בשבועיים הקרובים, או בשלושה השבועות הקרובים.

דני קסטן: לא.

דני קסטן: אנחנו לא נעמוד עם חבל על הצוואר.

זבולון אורלב: אנחנו מבקשים בהקדם האפשרי.

לאון מורוזובסקי: איום השביתה לא הוסר, אדוני.

זבולון אורלב: אל תסיר אותו.

זבולון אורלב: אנחנו מבקשים רק דבר אחד, זאת בקשתנו.

זבולון אורלב: כמו שביקשנו מהם לארגן את הפגישה - - -

לאון מורוזובסקי: - - -

זבולון אורלב: תשאיר את זה ליושב-ראש ועדת החינוך והתרבות.

זבולון אורלב: לא כל דבר צריך להיעשות בכוחניות ובהורדת ידיים.

לאון מורוזובסקי: אין פה כוחניות.

לאון מורוזובסקי: הליגה מתחילה ב-15.10 ויש המון זמן לשבת ולנהל משא ומתן.

זבולון אורלב: אנחנו פנינו אל איגוד הכדורסל וביקשנו לסיים את המשא ומתן בהקדם האפשרי, נקודה.

זבולון אורלב: אנחנו פונים אליכם ומבקשים להוריד בשלב זה את נושא השביתה.

דורון ג'מצ'י: מה זה נקרא "להוריד"?

זבולון אורלב: אם משהו לא ימצא חן בעיניך, תתקשר אלי ותאמר שהבטחתך להסרת השביתה נגמרה.

זבולון אורלב: כמו שהוא יכול כל רגע להתקשר.

זבולון אורלב: תתקשר אלי עוד 48 שעות ותודיע לי, בסדר?

לאון מורוזובסקי: השביתה לא מתחילה מחר, אדוני.

לאון מורוזובסקי: השביתה גם לא מתחילה מחרתיים.

זבולון אורלב: ידידי, כרגע אי אפשר לנהל משא ומתן כשמרחף איום שביתה.

לאון מורוזובסקי: לצורך זה יש תקופת צינון.

לאון מורוזובסקי: תקופת הצינון נועדה לניהול משא ומתן.

זבולון אורלב: לוח הזמנים ידוע לכולם.

זהר הלפרין: אבל איך אני אחתום על חוזים עם ספונסרים?

דורון ג'מצ'י: אז בואו נשב.

דורון ג'מצ'י: מה הבעיה?

לאון מורוזובסקי: לא בכוחניות אלא מתוך הבנה, שיישבו בשלושה הימים הקרובים.

זבולון אורלב: רבותי, הכל ייעשה בהבנה.

לאון מורוזובסקי: זה כוחניות, אדוני.

לאון מורוזובסקי: הכלי היחידי שיש לי, שמאפשר לי לחייב אותם לשבת איתי, זה איום השביתה.

לאון מורוזובסקי: אני לא משתמש בכלי הזה.

זבולון אורלב: אל תאיים כרגע בכלי הזה.

לאון מורוזובסקי: אני לא מאיים בכלום.

לאון מורוזובסקי: יש תאריך שעד אליו נגיע להסכם.

זבולון אורלב: זה מה שרציתי לשמוע ממך.

זבולון אורלב: כרגע איננו מדברים על שביתה.

זבולון אורלב: כל אחד מאיתנו ימצה את לוח הזמנים העומד לרשותו.

זבולון אורלב: לוח הזמנים ידוע, ידוע מתי מתחילה הליגה, הכל ידוע.

זבולון אורלב: אנחנו מבקשים שהכל ייעשה בהקדם האפשרי.

זבולון אורלב: חזקה עליך תהיה גישת יושב-ראש הוועדה, יחד עם חבר הכנסת זאב בוים, שאני אבקש ממנו להתערב יותר בעניין הזה.

זבולון אורלב: תודה רבה לכם.